Oʻzbekiston Respublikasi Investitsiya dasturini shakllantirish tizimini yanada takomillashtirish va samaradorligini oshirish chora-tadbirlari toʻgʻrisida
(resolution, 2025-10-07)

Investitsiya dasturlarini shakllantirish, ularni mamlakatning ijtimoiy-iqtisodiy holatiga keskin va ijobiy taʼsir koʻrsatadigan loyihalar bilan toʻldirishni taʼminlash, loyihalarni amalga oshirishda hamda ular ishga tushirilgandan soʻng investitsiyadan keyingi monitoring tizimini joriy qilish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Oʻzbekiston Respublikasi Investitsiya dasturini shakllantirish va amalga oshirishning sifat jihatidan yangi tizimiga oʻtish chora-tadbirlari toʻgʻrisida” 2019-yil 14-maydagi PF-5717-son Farmoniga muvofiq: Oʻzbekiston Respublikasining Investitsiya dasturi tarmoqlar va hududlarni rivojlantirishning tasdiqlangan konsepsiyalari va dasturlari, Oʻzbekiston Respublikasi Prezidenti hamda Vazirlar Mahkamasining qarorlari asosida uning asosiy koʻrsatkichlarini har yili aniqlashtirib va yangilab borgan holda uch yillik davrga shakllantirilishi; Oʻzbekiston Respublikasi Investitsiyalar, sanoat va savdo vazirligi Investitsiya dasturini, shu jumladan, xalqaro moliya institutlari va xorijiy hukumat moliya tashkilotlari, Oʻzbekiston Respublikasi Tiklanish va taraqqiyot jamgʻarmasi, toʻgʻridan-toʻgʻri chet el investitsiyalari va boshqa markazlashtirilmagan manbalar hisobidan moliyalashtiriladigan investitsiya loyihalarining manzilli roʻyxatini shakllantirish, shuningdek, Investitsiya dasturining amalga oshirilishini umumiy monitoring va nazorat qilish boʻyicha vakolatli organ etib belgilanganligi maʼlumot uchun qabul qilinsin. 2. Quyidagilarni nazarda tutuvchi Oʻzbekiston Respublikasi Investitsiya dasturini shakllantirish va amalga oshirish tartibi toʻgʻrisidagi nizom ilovaga muvofiq tasdiqlansin: investitsiya loyihalari roʻyxatini xalqaro moliya institutlari va xorijiy hukumat moliya tashkilotlari, Tiklanish va taraqqiyot jamgʻarmasi va boshqa markazlashtirilmagan manbalar hisobidan shakllantirish; Investitsiya dasturi loyihasini shakllantirish va tasdiqlash; Investitsiya dasturining amalga oshirilishini monitoring va nazorat qilish, investitsiya dasturining axborot taʼminoti, investitsiyadan keyingi monitoringini amalga oshirish tartibi. 3. Investitsiyalar, sanoat va savdo vazirligi hamda Iqtisodiyot va moliya vazirligi 2023-yil 1-yanvardan boshlab Investitsiya dasturini “Investitsiya loyihalarini amalga oshirishni nazorat va monitoring qilish” avtomatlashtirilgan axborot tizimi orqali monitoring qilish tartibiga toʻliq oʻtsin. Bunda axborot tizimida investitsiya loyihasi amalga oshirilgandan soʻng monitoring qilishni nazarda tutuvchi funksional imkoniyatlar yaratilishi koʻzda tutilsin. 4. Investitsiyalar, sanoat va savdo vazirligi Milliy statistika qoʻmitasi va Iqtisodiyot va moliya vazirligi huzuridagi Bojxona qoʻmitasi bilan birgalikda investitsiya dasturlari doirasida ishga tushirilgan korxonalarda ishlab chiqarish quvvatlaridan toʻliq foydalanishga erishish maqsadida har chorakda investitsiya dasturlari doirasida yaratilgan ishlab chiqarish quvvatlari va eksport hajmlari toʻgʻrisidagi maʼlumotlarni Vazirlar Mahkamasiga kiritib borsin. 5. Raqamli texnologiyalar vazirligi, Bojxona qoʻmitasi, Markaziy bank, tijorat banklari va boshqa manfaatdor vazirliklar va idoralar bilan birgalikda tegishliligi boʻyicha oʻz tizimlarini uch oy muddatda “Investitsiya loyihalarini amalga oshirishni nazorat va monitoring qilish” avtomatlashtirilgan axborot tizimiga zarur boʻlgan maʼlumotlarni integratsiya qilishni taʼminlasin. 6. Belgilab qoʻyilsinki, 2023-yildan boshlab kelgusi yillarga moʻljallangan Investitsiya dasturi loyihasini shakllantirish “Investitsiya loyihalarini amalga oshirishni nazorat va monitoring qilish” avtomatlashtirilgan axborot tizimi orqali amalga oshiriladi. 7. Investitsiyalar, sanoat va savdo vazirligi bir oy muddatda mazkur qarorga ilova bilan tasdiqlangan Oʻzbekiston Respublikasi Investitsiya dasturini shakllantirish va amalga oshirish tartibi toʻgʻrisidagi nizom talablaridan kelib chiqib, tashqi begʻaraz koʻmak mablagʻlari hisobidan moliyalashtiriladigan loyihalarni tayyorlash, amalga oshirish va monitoring qilish tartibini yanada takomillashtirish yuzasidan takliflarni ishlab chiqsin va Vazirlar Mahkamasiga kiritsin. 8. Mazkur qarorning bajarilishini nazorat qilish Oʻzbekiston Respublikasi Investitsiyalar, sanoat va savdo vaziri zimmasiga yuklansin. 1. Mazkur Nizom Oʻzbekiston Respublikasi Investitsiya dasturini (keyingi oʻrinlarda — Investitsiya dasturi) shakllantirish va amalga oshirish tartibini hamda uning mazmuniga qoʻyiladigan talablarni belgilaydi. 2. Investitsiya dasturi tarmoq va hududiy rivojlanish konsepsiyalari bazasida shakllantirilgan, uzoq muddatli istiqbolga moʻljallangan hamda mavjud tabiiy, mineral xom ashyo, moliyaviy, moddiy, mehnat resurslari va boshqa resurslardan oqilona foydalanish, shuningdek, Oʻzbekiston Respublikasi Prezidenti hamda Vazirlar Mahkamasining hujjatlari asosida mamlakat iqtisodiyotini barqaror va jadal rivojlantirishga erishish, respublika iqtisodiyotining alohida tarmoqlarini tuzilmaviy oʻzgartirish boʻyicha asosiy ustuvor yoʻnalishlar va vazifalarni amalga oshirishga yoʻnaltirilgan oʻzaro bogʻlangan kompleks chora-tadbirlardan iborat. 3. Ushbu Nizomda quyidagi asosiy tushunchalar qoʻllaniladi: axborot tizimi — “investitsiya loyihalarini amalga oshirishni nazorat va monitoring qilish”ning avtomatlashtirilgan axborot tizimi; biznes-reja — investitsiya loyihasini amalga oshirish uchun maqsadli koʻrsatkichlarga erishish yoʻllarini va muammolarini tahlil qilish asosida yechimlarni belgilash va foyda koʻrishga qaratilgan tizimli faoliyat rejasi; investitsiya loyihasi — iqtisodiy, ijtimoiy va boshqa foyda olish uchun investitsiyalarni amalga oshirishga yoki jalb etishga qaratilgan, oʻzaro bogʻliq boʻlgan tadbirlar majmui; Investitsiya dasturini moliyalashtirish manbalari — markazlashtirilmagan manbalar hamda xalqaro moliya institutlari va xorijiy hukumat moliya tashkilotlari (keyingi oʻrinlarda — XMI/XHMT), Oʻzbekiston Respublikasi Tiklanish va taraqqiyot jamgʻarmasining mablagʻlari; investitsiyadan keyingi monitoring — investitsiya loyihasi amalga oshirilgandan boshlab investitsiyadan keyingi davrda loyiha hujjatlarida koʻzda tutilgan maqsadli koʻrsatkichlarga erishishni kuzatish jarayoni; investitsiyadan keyingi bosqich — ishlab chiqarish quvvatlari foydalanishga topshirilgan paytdan boshlab obyektning besh yillik faoliyatiga qadar boʻlgan davr; infratuzilma loyihasi — past rentabelli yoki rentabelsiz ijtimoiy, yoʻl-transport, suv xoʻjaligi va muhandislik-kommunikatsiya obyektlarini qurish, modernizatsiyalash, rekonstruksiya qilish hamda kengaytirishga qaratilgan loyiha; loyiha — mahsulot (tovar, ish, xizmat)ni yaratishga yoʻnaltirilgan alohida oʻzaro bogʻlangan tadbirlar majmui. Loyihalar maqsadidan kelib chiqib, investitsiya va infratuzilma loyihalariga boʻlinadi; loyiha tashabbuskorlari — Investitsiya dasturi doirasida investitsiya loyihalarini amalga oshirishga rahbarlik qiluvchi davlat boshqaruvi organlari, tashkilotlar, xoʻjalik birlashmalari hamda Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari; loyiha-smeta hujjati — hajmiy-rejali, amaliy va texnikaviy yechimlarni, binolar, inshootlar va boshqa obyektlarning qurilishi, rekonstruksiyasi hamda mukammal taʼmirlanishi, shuningdek, obodonlashtirish ishlari qiymatini belgilovchi loyiha hujjati; loyiha hujjatlari — loyihani moliyalashtirish shartlarini hisobga olgan holda belgilangan loyihani amalga oshirishning yakuniy, eng oqilona va samarali texnik, tashkiliy va moliyaviy-iqtisodiy yechimlarini belgilovchi ishchi loyiha; loyiha pasporti — Investitsiya dasturiga kiritish uchun taklif etiladigan loyihaning asosiy parametrlari toʻgʻrisidagi axborotni oʻz ichiga oluvchi hujjat; markazlashtirilmagan manbalar — investorning shaxsiy mablagʻlari, Oʻzbekiston Respublikasining kafolatisiz olingan, shu jumladan, chet el banklaridan olingan bank kreditlari, toʻgʻridan-toʻgʻri chet el investitsiyalari; past quvvatda ishlayotgan korxona — Investitsiya dasturi doirasida (moliyalashtirish manbalaridan qatʼi nazar) ishga tushirilgan va quyidagi mezonlarga mos keladigan korxona: mavjud quvvatlardan foydalanish belgilangan texnik-iqtisodiy parametrlarga nisbatan kam boʻlgan (yarim quvvatda ishlayotgan) va mos davrga nisbatan kam soliq toʻlovlarini amalga oshirgan; uskunalarning ishlab chiqarish quvvatlaridan past darajada foydalaniladigan (60 foiz); rivojlanish konsepsiyasi (strategiyasi) — Oʻzbekiston Respublikasi Prezidenti tomonidan tasdiqlanadigan va uzoq muddatli istiqbolda sanoat tarmoqlari hamda hududlarni ijtimoiy-iqtisodiy rivojlantirishning ustuvor yoʻnalishlarini amalga oshirish boʻyicha strategik vazifalarni oʻz ichiga oluvchi, aniq tarmoqlar va hududlarning kompleks, istiqbolli va ilmiy asoslangan rivojlanish rejasini oʻzida aks ettiruvchi hamda mavjud muammolar bosqichma-bosqich va tizimli hal etilishini taʼminlovchi hujjat; texnik-iqtisodiy asoslar yoki texnik-iqtisodiy hisob-kitob — loyihaning umuman eng koʻp miqdordagi qiymatini va moliyalashtirish ehtiyoji hajmini koʻrib chiqilgan moliyalashtirishning dastlabki shartlarini hisobga olgan holda belgilab beruvchi muqobil variantlarni oʻrganish asosida loyihani amalga oshirishning eng samarali texnik-texnologik va tashkiliy yechimini tanlashni asoslab beruvchi loyihaoldi hujjatlar; chetlanishlar — bu investitsiyadan keyingi monitoring jarayonida aniqlanadigan texnik-iqtisodiy parametrlarning amaldagi natijalarining rejalashtirilgan natijalarga koʻra oʻzgarishlaridir. 4. Quyidagilar Investitsiya dasturini shakllantirishning asosiy tamoyillari hisoblanadi: respublikani rivojlantirishning asosiy makroiqtisodiy koʻrsatkichlari bilan muvozanatlashtirish; belgilangan tartibda tasdiqlangan loyihaning (investitsiya loyihasining texnik-iqtisodiy asoslanishi, texnik-iqtisodiy hisob-kitobi va biznes-rejalari) mavjud boʻlishi; loyihalarning moliyaviy, mineral xom ashyo, tabiiy, mehnat resurslari va boshqa resurslar bilan oʻzaro bogʻliqligini taʼminlash; har bir loyihani amalga oshirishda va ular doirasida ajratiladigan mablagʻlarni oʻzlashtirishda kambagʻallikni qisqartirish va aholining turmush darajasini oshirish; aholining yashash sharoitlarini yaxshilash bilan bogʻliq barcha dolzarb masalalarni hal etish uchun talab etiladigan mablagʻlar hajmini aniqlash va ushbu masalalarni Investitsiya dasturi doirasida qamrab olish; respublikada olib borilayotgan investitsiya siyosatida koʻzda tutilgan mamlakat iqtisodiyotining real sektorining hududlarni rivojlantirishning ustuvor yoʻnalishlari bilan integratsiyasi qilinishini taʼminlash; ishlab chiqarish quvvatlarini kompleks joylashtirishning asosiy tamoyillariga amal qilinishi, xususan, ishlab chiqarishni xom ashyo manbalari, yoqilgʻi, infratuzilma, transport-kommunikatsiya va mehnat resurslariga yaqinlashtirish, birinchi navbatda resurslarning eng samarali turlarini oʻzlashtirish va ulardan kompleks foydalanish; loyihalarni tarmoqlar va hududlarning rivojlanish dasturlarida belgilangan muddatlarga muvofiq bosqichma-bosqich amalga oshirish; aholi turmush darajasining sifatini oshirishga yoʻnaltirilgan sogʻliqni saqlash, taʼlim va uy-joy kommunal xizmat koʻrsatish sohalaridagi ijtimoiy ahamiyatga ega loyihalarni moliyalashtirish; mineral xom ashyo resurslarini va qishloq xoʻjaligi mahsulotlarini chuqur qayta ishlash, ilgʻor texnologiyalarni joriy etish orqali yuqori qoʻshilgan qiymatga ega, tashqi bozorda raqobatbardosh boʻlgan mahsulotlarni ishlab chiqarish; toʻgʻridan-toʻgʻri, shu jumladan, chet el investitsiyalari va kreditlarini olib borilayotgan investitsiya siyosatining ustuvor yoʻnalishlariga muvofiq oʻzaro manfaatli shartlarda jalb etish; investitsiya takliflarini tayyorlash va tashabbuskorlar tomonidan kiritiladigan loyihalarni, ularning iqtisodiy samaradorligi va istiqbolini hisobga olgan holda tanlashning taʼsirchan va shaffof mexanizmini joriy etish; loyihalarni davlat-xususiy sheriklik shartlarida amalga oshirish uchun investorlarni, shu jumladan, chet ellik investorlarni jalb etish hisobidan mamlakat iqtisodiyotiga yoʻnaltiriladigan investitsiyalar hajmini oshirish; transport infratuzilmasini rivojlantirish va takomillashtirish, shu jumladan, transkontinental transport koridorlariga integratsiyalash, logistika majmualarini va transport-logistika “xab”larini tashkil etish; davlat mulki obyektlaridan samarali foydalanishni tashkil etish va ularni xususiylashtirish doirasida yirik loyihalarni qamrab olish hamda boʻsh turgan yakunlanmagan qurilishlarni belgilangan tartibda moliyalashtirish yoʻli bilan ularning hajmlarini kamaytirish. 5. Investitsiya dasturining barcha hisob-kitoblari respublikaning uch yillik davrga moʻljallangan ijtimoiy-iqtisodiy rivojlanish parametrlarining prognozlari hamda rivojlanish konsepsiyalariga muvofiq amalga oshiriladi hamda qoʻshimcha ravishda kuyidagi mezonlar hisobga olinadi: tarmoq (hudud)ning istiqboldagi prognoz koʻrsatkichlari va eksport salohiyatining prognoz koʻrsatkichlarining oʻsish surʼatlari; tarmoqning belgilangan makroiqtisodiy va ijtimoiy koʻrsatkichlarga taʼsirining oʻzgarishi va eng koʻp ish oʻrinlarini tashkil etish imkonini beruvchi investitsiya loyihalarini tanlash va amalga oshirish; oʻzlashtirilgan va jalb etiladigan investitsiyalarning samaradorligi, asosiy fondlarning holati va quvvatlardan foydalanish darajasi va loyihalarning ijtimoiy ahamiyati. 6. Investitsiya dasturi tarmoqlar va hududlarni rivojlantirish konsepsiyalari va dasturlari, Oʻzbekiston Respublikasi Prezidenti va Vazirlar Mahkamasining hujjatlari asosida investitsiya loyihalarini amalga oshirish muddatlari va moliyalashtirish manbalarini hisobga olgan holda, har yili uning asosiy koʻrsatkichlariga aniqlik kiritish va yangilash orqali mazkur Nizomga 1-ilovada keltirilgan Oʻzbekiston Respublikasi Investitsiya dasturini uch yillik davrga shakllantirish va amalga oshirish sxemasiga muvofiq shakllantiriladi va amalga oshiriladi. Investitsiya dasturini shakllantirish jarayoni bir yillik davrga ega boʻlib, har bir yil yakunida tayyorlash, muvofiqlashtirish va tuzatishlar kiritishni taʼminlaydigan jadval asosida amalga oshiriladi. 7. Investitsiya dasturini amalga oshirishning birinchi yiliga loyiha hujjatlari va moliyalashtirish manbalari tasdiqlangan, yangidan boshlanadigan loyihalar, shuningdek, oldingi dasturda belgilangan amalga oshirish muddatlarini hisobga olgan holda bir davrdan keyingisiga oʻtadigan loyihalar kiritiladi. Investitsiyalar, sanoat va savdo vazirligi Investitsiya dasturi amalga oshirilayotgan birinchi yilda belgilangan koʻrsatkichlar bajarilishining tanqidiy tahlilini amalga oshiradi, shuningdek, mavjud moliyaviy va boshqa resurslar bilan oʻzaro bogʻlangan tuzatishlarni kiritish va mavjud kamchiliklarni bartaraf etish boʻyicha tegishli choralar koʻradi. Investitsiya dasturini amalga oshirishning ikkinchi yiliga qiymatiga belgilangan tartibda aniqlik kiritilgan, tender yoki tanlov natijalari boʻyicha belgilangan amalga oshirish muddatlarini hisobga olgan holda, birinchi yildan oʻtadigan loyihalar, shuningdek, loyiha hujjatlari birinchi yili tayyorlanadigan va tasdiqlanadigan yangi boshlanayotgan loyihalar kiritiladi. Investitsiya dasturini amalga oshirishning uchinchi yiliga qiymatiga belgilangan tartibda aniqlik kiritilgan, tender yoki tanlov natijalari boʻyicha belgilangan amalga oshirish muddatlarini hisobga olgan holda, yildan-yilga oʻtadigan loyihalar, shuningdek, loyiha hujjatlari ikkinchi yili tayyorlanadigan va tasdiqlanadigan yangi boshlanayotgan loyihalar kiritiladi. 8. Investitsiya dasturining loyihasi quyidagi tartibda shakllantiriladi: Investitsiyalar, sanoat va savdo vazirligi — XMI/XHMT, Tiklanish va taraqqiyot jamgʻarmasi mablagʻlari va boshqa markazlashtirilmagan manbalar hisobidan moliyalashtiriladigan investitsiya loyihalari boʻyicha har yili 1-aprelga qadar Investitsiya dasturiga kiritish uchun loyihalarni shakllantirishga doir metodik tavsiyalarni ishlab chiqib, davlat boshqaruvi organlari, tashkilotlar va xoʻjalik birlashmalariga taqdim etadi; Investitsiyalar, sanoat va savdo vazirligi Iqtisodiyot va moliya vazirligi bilan birgalikda Investitsiya dasturining barcha moliyalashtirish manbalari hisobidan yigʻma koʻrsatkichlarni har yili 1-avgustga qadar shakllantiradi; Tashqi ishlar vazirligi Oʻzbekiston Respublikasining chet eldagi diplomatik vakolatxonalari bilan birgalikda Investitsiya dasturi loyihasiga kiritilgan investitsiya loyihalarini amalga oshirish uchun chet ellik investorlarni jalb etishda Investitsiyalar, sanoat va savdo vazirligiga koʻmaklashadi. 9. Quyidagilar loyihalarni Investitsiya dasturining manzilli qismiga kiritishning majburiy shartlari hisoblanadi: XMI/XHMT, Tiklanish va taraqqiyot jamgʻarmasi hamda markazlashtirilmagan manbalar hisobidan amalga oshiriladigan loyihalarning belgilangan tartibda tasdiqlangan loyihaoldi yoki loyiha hujjatlari yoki loyiha-smeta hujjatlari mavjudligi, toʻgʻridan-toʻgʻri, shu jumladan, chet el investitsiyalari hisobidan amalga oshiriladigan loyihalar bundan mustasno; tasdiqlangan moliyalashtirish manbalari va loyihaning umumiy qiymati 500 ming dollardan kam boʻlmagan miqdorda; mazkur Nizomga 2-ilovaga muvofiq shaklda rasmiylashtirilgan investitsiya loyihalari boʻyicha loyiha pasporti; Investitsiya dasturiga kiritish uchun boshqa asoslar (Oʻzbekiston Respublikasi Prezidentining yoki Vazirlar Mahkamasining hujjatlari). 10. Quyidagilar Investitsiya dasturiga loyihalarni kiritish uchun tanlab olishning asosiy mezonlari hisoblanadi: loyihaning maqsadga muvofiqligi va iqtisodiy samaradorligi; kambagʻallikni qisqartirish, ish oʻrinlarini tashkil etish va aholining turmush darajasi sifatini oshirishni taʼminlashga yoʻnaltirilgan ijtimoiy manfaatlar; loyihaning tasdiqlangan tarmoqlar va hududlarni rivojlantirish konsepsiyalari va dasturlarining kutilayotgan natijalari bilan oʻzaro bogʻliqligi; loyihalarning boʻsh turgan yoki samarasiz foydalanilayotgan davlat mulki obyektlarida joylashtirilishi; ishlab chiqarish quvvatlarining jadal rivojlanishini, mineral xom ashyo resurslari va qishloq xoʻjaligi mahsulotlarining chuqur qayta ishlanishini, yuqori qoʻshilgan qiymatga ega mahsulotlarning ishlab chiqarilishini taʼminlash hamda eksportga moʻljallangan va import oʻrnini bosuvchi mahsulotlarni ishlab chiqarish; loyihaning energiya samaradorligi va uni amalga oshirish natijasida elektr energiyasining tejamkorligini taʼminlash. 11. Investitsiyalar, sanoat va savdo vazirligi har yili 1-aprelga qadar Investitsiya dasturi loyihasini shakllantirish maqsadida tegishli shakllar, namunalar va maketlarni ishlab chiqadi va loyiha tashabbuskorlariga yuboradi. 12. Investitsiya dasturi loyihasini shakllantirish maqsadida har yili 1-mayga qadar: loyiha tashabbuskorlari — vazirliklar, idoralar va xoʻjalik birlashmalari, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari sohalar va hududlarni rivojlantirish konsepsiyalari va dasturlari, Oʻzbekiston Respublikasi Prezidenti va Vazirlar Mahkamasining qarorlarini inobatga olgan holda investitsiya takliflarini (bunda Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari tomonidan fuqarolarning oʻzini oʻzi boshqarish organlari huzuridagi “mahalla yettiligi”ning takliflarini olinishi taʼminlanadi); Iqtisodiyot va moliya vazirligi — davlat-xususiy sheriklik shartlari asosida amalga oshiriladigan investitsiya loyihalarining roʻyxatini; Davlat aktivlarini boshqarish agentligi — davlat mulki obyektlaridan samarali foydalanishni tashkil etish va ularni xususiylashtirish doirasidagi investitsiya takliflarini Investitsiyalar, sanoat va savdo vazirligiga taqdim etadi. 13. Investitsiyalar, sanoat va savdo vazirligi manfaatdor vazirliklar va idoralar bilan birgalikda har yili 20-iyunga qadar Investitsiya dasturi loyihasiga kiritish uchun taqdim etiladigan loyihalar boʻyicha loyiha hujjatlariga muvofiq iqtisodiy samaradorligi, ustuvorligi va maqsadga muvofiqligidan kelib chiqqan holda, investitsiya takliflarini baholashni nazarda tutuvchi investitsiya loyihalarining dastlabki roʻyxatini shakllantiradi. Investitsiyalar, sanoat va savdo vazirligi birinchi navbatda, muhandislik-kommunikatsiya infratuzilmasini (elektr, gaz, suv taʼminotini, kanalizatsiya, yoʻl va boshqalar) rivojlantirish va moliyaviy tahlilning umumqabul qilingan uslubidan foydalanish zarurligini hisobga olgan holda, ularni amalga oshirishning maqsadga muvofiqligini baholash natijalariga koʻra Investitsiya dasturi loyihasiga kiritish uchun taqdim etiladigan investitsiya loyihalarini tanlab oladi. Ichimlik suv taʼminoti va oqova suv sohasida investitsiya loyihasi takliflari mahalliy hokimiyat vakillik organlari deputatlari tomonidan hududiy ichimlik suv taʼminoti tashkilotlari bilan birgalikda joylarga chiqqan holda tegishli aholi punktlarining faollari bilan muhokama qilinib, Qoraqalpogʻiston Respublikasi Joʻqorgʻi Kengesi, xalq deputatlari viloyatlar hamda Toshkent shahar Kengashlarida muhokama qilishga kiritiladi. 14. Investitsiyalar, sanoat va savdo vazirligi: manfaatdor davlat boshqaruvi organlari, tashkilotlar, xoʻjalik birlashmalari hamda Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan kelishilgan holda, har yili 1-avgustga qadar taqdim etilgan takliflarni umumlashtiradi va dastlabki Investitsiya dasturining loyihasini hamda investitsiya loyihalarning manzilli roʻyxatlarini shakllantiradi; har yili 10-avgustga qadar Investitsiya dasturining dastlabki loyihasini hamda investitsiya loyihalarining roʻyxatini Vazirlar Mahkamasiga koʻrib chiqish uchun kiritadi. 15. Vazirlar Mahkamasi har yili 25-avgustga qadar Investitsiya dasturining dastlabki loyihasini hamda investitsiya loyihalarining roʻyxatlarini Vazirlar Mahkamasining tegishli tarkibiy boʻlinmalari bilan koʻrib chiqadi va Investitsiya dasturi boʻyicha takliflarni Investitsiyalar, sanoat va savdo vazirligiga taqdim etadi. 16. Loyiha tashabbuskorlari — vazirliklar, idoralar va xoʻjalik birlashmalari, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari har yili 25-oktabrga qadar investitsiya loyihalarining loyiha-smeta hujjatlarini oʻz vaqtida belgilangan tartibda ishlab chiqib, Investitsiyalar, sanoat va savdo vazirligi bilan kelishilishini taʼminlaydi. 17. Investitsiyalar, sanoat va savdo vazirligi manfaatdor vazirliklar va idoralar bilan kelishilgan holda, har yili 10-noyabrga qadar Investitsiya dasturi loyihasini, shu jumladan, Investitsiya dasturini muvaffaqiyatli amalga oshirish bilan erishiladigan asosiy koʻrsatkichlarini, ularning mamlakat iqtisodiyotiga taʼsirini hisobga olgan holda Vazirlar Mahkamasiga kiritadi. 18. Vazirlar Mahkamasi har yili 1-dekabrga qadar Investitsiya dasturining loyihasini Oʻzbekiston Respublikasi Prezidenti Administratsiyasiga kiritadi. 19. Investitsiya dasturi tuzilmasini quyidagilar tashkil etadi: birinchi moliyaviy yilga investitsiyalarning asosiy parametrlari, moliyalashtirish manbalari, tarmoqlar va yoʻnalishlar boʻyicha keyingi ikki yil uchun prognoz koʻrsatkichlar; XMI/XHMT, Tiklanish va taraqqiyot jamgʻarmasining mablagʻlari, markazlashtirilmagan manbalari hisobidan birinchi yilda mablagʻlari oʻzlashtiriladigan loyihalarning manzilli qismi; ikkinchi yilda moliyalashtirishni boshlash va mablagʻlarni oʻzlashtirish uchun birinchi yilda loyihaoldi va loyiha hujjatlari ishlab chiqiladigan, muvofiqlashtiriladigan va tasdiqlanadigan investitsiya loyihalarining roʻyxati; ikkinchi va (yoki) uchinchi yili moliyalashtirishni boshlash va mablagʻlarni oʻzlashtirish uchun dastlabki ikki yilda ishlab chiqilishi kerak boʻlgan istiqbolli tarmoq va hududiy investitsiya loyihalarining roʻyxatlari. Bunda Investitsiya dasturiga kiritilgan loyihalarning ikkinchi yildagi va keyingi yillardagi koʻrsatkichlariga birinchi yili tugallanmagan loyihalarni hisobga olgan holda, tarmoqlarni rivojlantirish boʻyicha tasdiqlangan davlat dasturlariga muvofiq, shu jumladan, boshlanmagan loyihalar oʻrniga yangi loyihalarni kiritish orqali har yili aniqlik kiritiladi; yigʻma jadvallarga ega tahliliy qism, shu jumladan, Investitsiya dasturini amalga oshirish hisobidan erishilishi kerak boʻlgan maqsadli koʻrsatkichlar. 20. Investitsiya dasturiga kiritilgan loyihalarni amalga oshirish jarayonini monitoring va nazorat qilish “investitsiya loyihalarini amalga oshirishni nazorat va monitoring qilish” avtomatlashtirilgan axborot tizimini joriy etish va undan foydalanishni tashkil etish reglamentiga muvofiq investitsiya loyihalarini amalga oshirish boʻyicha tasdiqlanadigan kompleks tarmoq jadvali asosida amalga oshiriladi. Kompleks tarmoq jadvali reglamentda belgilangan tartibda axborot tizimi yordamida shakllantiriladi, muvofiqlashtiriladi va tasdiqlanadi. 21. Loyiha tashabbuskorlari har oyning beshinchi kunidan kechiktirmasdan, axborot tizimi orqali Investitsiyalar, sanoat va savdo vazirligiga Investitsiya dasturi doirasida amalga oshirilgan ishlar toʻgʻrisidagi maʼlumotlarni kiritib boradi. 22. Investitsiyalar, sanoat va savdo vazirligi har oyning oʻninchi kunidan kechiktirmasdan, Oʻzbekiston Respublikasi Prezidenti Administratsiyasi va Vazirlar Mahkamasiga Investitsiya dasturini amalga oshirish ishlarining borishi haqidagi jamlanma tahliliy maʼlumotni taqdim etib boradi. 23. Loyiha tashabbuskorlari investitsiya loyihalarining oʻz vaqtida va sifatli amalga oshirilishi uchun javobgar hisoblanadi. 24. Investitsiya dasturining axborot taʼminotini shakllantirish va yuritish ishlari Investitsiya dasturiga kiritilgan kapital qurilish obyektlari, koʻchmas mulk obyektlari, investitsiya loyihalari hamda ularga kiritilgan oʻzgartirishlar va qoʻshimchalar haqidagi maʼlumotlarni kiritish yoʻli bilan amalga oshiriladi. 25. Axborot taʼminotini shakllantirish va yuritishda davlat sirlarini tashkil etuvchi maʼlumotlar bilan ishlash Oʻzbekiston Respublikasining “Davlat sirlari toʻgʻrisida”gi Qonuni talablariga rioya qilingan holda amalga oshiriladi. 26. Axborot taʼminoti resursiga kiritilgan, davlat siri hisoblanmagan maʼlumotlar Investitsiyalar, sanoat va savdo vazirligining rasmiy veb-saytiga joylashtiriladi. 27. Axborot taʼminoti resursiga kiritilgan, davlat sirini tashkil qiluvchi maʼlumotlarni taqdim etish ishlari mansabdor shaxslari shunday axborotdan foydalanish uchun tegishli vakolati boʻlgan organlar va tashkilotlarning soʻrovlari boʻyicha amalga oshiriladi. 28. Investitsiya dasturi doirasida ishga tushirilgan obyektlarni monitoring qilish ishlari “investitsiya loyihalarini amalga oshirilishini nazorat va monitoring qilish” avtomatlashtirilgan axborot tizimi yordamida amalga oshiriladi. Axborot tizimida investitsiyadan keyingi monitoringni koʻzda tutuvchi funksional imkoniyatlar yaratilgunga qadar ishga tushirilgan obyektlar Investitsiyalar, sanoat va savdo vazirligi tomonidan tegishli davlat boshqaruvi organlari, tashkilotlar, xoʻjalik birlashmalari hamda Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda ishchi guruhlar tashkil qilgan holda joylarga chiqib, oʻrganish orqali amalga oshiriladi. 29. Ishchi guruhlar ishlab chiqarish quvvatlarining ishga tushirilganligi toʻgʻrisidagi dalolatnomalar asosida oʻrganish olib boradi, oʻrganish natijasida yagona bazani hamda past quvvatda ishlayotgan korxonalar va chetlanishlar boʻlgan mavjud korxonalar roʻyxatini shakllantiradi. 30. Ishchi guruhlar ishga tushirilgan korxonalar boʻyicha ishlab chiqarish koʻrsatkichlarini (maʼlumotlarni), statistika organlari maʼlumotlari hamda boshqa turdagi maʼlumotlarni loyihalarning biznes rejalari, tasdiqlangan texnik-iqtisodiy asoslar yoki texnik-iqtisodiy hisob-kitobda koʻzda tutilgan koʻrsatkichlar bilan taqqoslab, nomuvofiqliklarni hamda obyektlardagi muammolarni aniqlaydi. 31. Ishchi guruhlar oʻrganish natijasida tayyorlangan maʼlumotlarni mohiyati, yoʻnalishi va tegishliligi boʻyicha umumlashtirib, guruhlarga ajratib, mavjud holat va muammolarni aniq yoritgan holda Investitsiyalar, sanoat va savdo vazirligiga kiritadi. 32. Investitsiyalar, sanoat va savdo vazirligi bir hafta muddatda kelib tushgan maʼlumotlar jamlanmasini tegishli vazirliklar va idoralar bilan kelishgan holda, mavjud tizimli va yakka holdagi muammolar boʻyicha, past quvvatlarda ishlayotgan korxonalarda ishlab chiqarishni toʻliq quvvatga yetkazish boʻyicha yechimlarni koʻzda tutuvchi tegishli chora-tadbirlar rejasini ishlab chiqib, Oʻzbekiston Respublikasi Tashqi savdo, investitsiyalar, mahalliy sanoatni rivojlantirish va texnik jihatdan tartibga solish masalalar boʻyicha Hukumat komissiyasiga (keyingi oʻrinlarda — Hukumat komissiyasi) tasdiqlash uchun kiritadi. 33. Tegishli davlat boshqaruvi organlari, tashkilotlar, xoʻjalik birlashmalari hamda Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari tasdiqlangan chora-tadbirlarning ijrosini taʼminlaydi. 34. Investitsiyalar, sanoat va savdo vazirligi tasdiqlangan chora-tadbirlar rejasining ijrosi boʻyicha tizimli monitoring olib boradi va Hukumat komissiyasiga maʼlumotlarni kiritib boradi. 35. “Investitsiya loyihalarini amalga oshirishni nazorat va monitoring qilish” avtomatlashtirilgan axborot tizimi Investitsiya dasturini amalga oshirish ishlarining borishi, shu jumladan loyihalar tashabbuskorlari mablagʻlarini, tijorat banklari kreditlarini, toʻgʻridan-toʻgʻri chet el investitsiyalarini hamda Oʻzbekiston Respublikasining davlat kafolati ostida olinadigan chet el kreditlarini oʻzlashtirish va moliyalashtirish (jalb etish) boʻyicha statistika maʼlumotlarining axborot bazasi hisoblanadi. 36. Davlat boshqaruvi organlari, tashkilotlar, xoʻjalik birlashmalari hamda Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari Investitsiya dasturini amalga oshirish ishlarining borishi haqidagi, shu jumladan, XMI/XHMT, Tiklanish va taraqqiyot jamgʻarmasi mablagʻlari, loyihalar tashabbuskorlarining oʻz mablagʻlari, tijorat banklarining kreditlari, toʻgʻridan-toʻgʻri chet el investitsiyalari hamda Oʻzbekiston Respublikasining davlat kafolati ostida olinadigan chet el kreditlari haqidagi maʼlumotlarni Investitsiyalar, sanoat va savdo vazirligi hamda Iqtisodiyot va moliya vazirligi bilan qatʼiy kelishgan holda tarqatadi. 37. Mazkur Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar. Bosqichlar Chora-tadbirlar Muddatlar Masʼul vazirliklar, idoralar, boshqa tashkilotlar I. Investitsiya loyihalari roʻyxatini XMI/XHMT, Oʻzbekiston Respublikasi Tiklanish va taraqqiyot jamgʻarmasi, toʻgʻridan-toʻgʻri xorijiy investitsiyalar va xorijiy kafolatlanmagan kreditlar hamda boshqa markazlashtirilmagan manbalar hisobidan shakllantirish 1-bosqich Investitsiya dasturi loyihasiga kiritish uchun investitsiya takliflarini taqdim etish shakllarining namunalari va maketlarini ishlab chiqish va tashabbuskorlarga yuborish. Har yili 1-aprelgacha Investitsiyalar, sanoat va savdo vazirligi 2-bosqich Sohalar va hududlarni rivojlantirish konsepsiyalari va dasturlarini hamda Oʻzbekiston Respublikasi Prezidenti va Vazirlar Mahkamasining hujjatlaridagi topshiriqlarni inobatga olgan holda Investitsiyalar, sanoat va savdo vazirligiga investitsiya dasturi loyihasiga kiritish uchun investitsiya takliflarini taqdim etish. Har yili 1-maygacha Vazirliklar va idoralar, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari Investitsiyalar, sanoat va savdo vazirligiga Investitsiya dasturi loyihasiga kiritish uchun davlat-xususiy sheriklik shartlari asosida amalga oshiriladigan investitsiya takliflarini taqdim etish. Iqtisodiyot va moliya vazirligi Investitsiyalar, sanoat va savdo vazirligiga Investitsiya dasturi loyihasiga kiritish uchun davlat mulki obyektlaridan samarali foydalanishni tashkil etish va ularni xususiylashtirish doirasidagi investitsiya takliflarini taqdim etish. Davlat aktivlarini boshqarish agentligi 3-bosqich Investitsiya dasturi loyihasiga kiritish uchun taqdim etiladigan va quyidagilarni nazarda tutuvchi investitsiya loyihalarining dastlabki roʻyxatini shakllantirish: boshqalar tasarrufiga oʻtuvchi obyektlar boʻyicha xarajatlarni moliyalashtirish, tugallangan obyektlar boʻyicha kreditor qarzdorlikni qoplash; yangi boshlanadigan loyihalar, loyiha hujjatlari va belgilangan tartibda tasdiqlangan moliyalashtirish manbalari; markazlashtirilmagan manbalar, XMI/XHMT va Oʻzbekiston Respublikasi Tiklanish va taraqqiyot jamgʻarmasi mablagʻlari hisobidan moliyalashtirilayotgan loyihalar boʻyicha — loyiha hujjatlariga muvofiq iqtisodiy samaradorligi, ustuvorligi va maqsadga muvofiqligidan kelib chiqqan holda investitsiya takliflarini baholash. Birinchi navbatda, muhandislik-kommunikatsiya infratuzilmasini (elektr, gaz, suv taʼminotini, kanalizatsiya, yoʻl va boshqalar) rivojlantirish va moliyaviy tahlilning umumqabul qilingan uslubidan foydalanish zarurligini hisobga olgan holda, ularni amalga oshirishning maqsadga muvofiqligini baholash natijalariga koʻra Investitsiya dasturi loyihasiga kiritish uchun taqdim etiladigan investitsiya loyihalarini tanlab olish. Har yili 20-iyungacha Investitsiyalar, sanoat va savdo vazirligi, Iqtisodiyot va moliya vazirligi II. Uch yillik investitsiya dasturi loyihasini shakllantirish va tasdiqlash 1-bosqich Taqdim etilgan takliflarni umumlashtirish va Investitsiya dasturi loyihasiga kiritish uchun taklif qilingan investitsiya loyihalarining dastlabki roʻyxatini shakllantirish. Har yili 1-avgustgacha Investitsiyalar, sanoat va savdo vazirligi, Iqtisodiyot va moliya vazirligi 2-bosqich Investitsiya dasturi loyihasiga kiritish uchun Vazirlar Mahkamasiga investitsiya loyihalarining dastlabki roʻyxatini kiritish. Har yili 10-avgustgacha Investitsiyalar, sanoat va savdo vazirligi 3-bosqich Investitsiya dasturi loyihasiga kiritiladigan investitsiya loyihalarining dastlabki roʻyxatini Vazirlar Mahkamasining tegishli boʻlinmalari bilan kelishish. Har yili 25-avgustgacha Vazirlar Mahkamasi 4-bosqich Loyiha-smeta hujjatlarini belgilangan tartibda oʻz vaqtida ishlab chiqish va kelishishni taʼminlash, shuningdek Qurilish va uy-joy kommunal xoʻjaligi vazirligining ekspertiza organlariga (ijtimoiy obyektlar boʻyicha) keyinchalik quyidagilarga kiritish uchun taqdim etish: XMI/XHMT va Oʻzbekiston Respublikasi Tiklanish va taraqqiyot jamgʻarmasi mablagʻlari, toʻgʻridan-toʻgʻri xorijiy investitsiyalar va xorijiy kafolatlanmagan kreditlar hamda boshqa markazlashtirilmagan manbalar boʻyicha Investitsiyalar, sanoat va savdo vazirligiga. Har yili 25-oktabrgacha Vazirliklar va idoralar, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, loyihalar tashabbuskorlari 5-bosqich Investitsiya dasturi loyihasini Vazirlar Mahkamasiga kiritish. Har yili 10-noyabrgacha Investitsiyalar, sanoat va savdo vazirligi, Iqtisodiyot va moliya vazirligi 6-bosqich Investitsiya dasturi loyihasini Oʻzbekiston Respublikasi Prezidenti Administratsiyasiga kiritish. Har yili 1-dekabrgacha Vazirlar Mahkamasi III. Investitsiya dasturi ijrosi monitoringini olib 1-bosqich Investitsiya loyihalarini amalga oshirish boʻyicha kompleks tarmoq jadvallarini tayyorlash, kelishish va tasdiqlash. Belgilangan muddatda Loyiha tashabbuskorlari, Vazirlar Mahkamasi 2-bosqich Investitsiya dasturining ijro holatini “investitsiya loyihalarining amalga oshirishni nazorat va monitoring qilish” avtomatlashtirilgan axborot tizimidan (keyingi oʻrinlarda — axborot tizimi) foydalangan holda monitoring va nazorat qilish. Doimiy ravishda Investitsiyalar, sanoat va savdo vazirligi 3-bosqich Investitsiya, sanoat va savdo vazirligiga Investitsiya dasturining ijro holati boʻyicha axborot tizimi orqali maʼlumotlar taqdim qilish. Har oyning 5 kunigacha Loyiha tashabbuskorlari 4-bosqich Oʻzbekiston Respublikasi Prezidenti Administratsiyasi va Vazirlar Mahkamasiga Investitsiya dasturining ijro holati boʻyicha axborot tizimi orqali yigʻma maʼlumotlarni taqdim qilish. Har oyning 10 kunigacha Investitsiyalar, sanoat va savdo vazirligi 1. Asosiy nizomlar Loyiha nomi Tashabbus uchun asos Loyihaning tasdiqlangan rivojlanish konsepsiyalari va/yoki dasturlari bilan bogʻliqligi (konsepsiya va/yoki dasturning nomi hamda dastur va konsepsiya doirasida loyihaning hal qilinadigan vazifalari) Loyihaning boshlanish va yakunlanish muddatlari Loyiha tashabbuskori (tashkilotning toʻliq nomi, STIR, asosiy faoliyat turi, joylashgan joyi (pochta manzili), mulkchilik shakli, xodimlar soni, rahbarning F.I.O., bogʻlanish uchun telefon raqami va faks raqamlari, elektron pochta manzili) Loyiha ijrochisi va hamijrochisi (tashkilotning toʻliq nomi, STIR, asosiy faoliyat turi, yuridik va pochta manzili, mulkchilik shakli, xodimlar soni, rahbarning F.I.O., bogʻlanish uchun telefon raqami va faks raqamlari, elektron pochta manzili) Loyihani amalga oshirish hududi Loyihaning umumiy qiymati Loyiha amalga oshirilayotgan tarmoq 2. Loyiha tavsifi Loyihani amalga oshirishdan maqsad Marketing maʼlumotlari ishlab chiqarilishi moʻljallanayotgan mahsulot va uning xususiyatlari loyihaning boshqa raqobatdosh afzalliklari asosiy raqobatchilar import oʻrnini bosuvchi yoki eksport qilinishi moʻljallanayotgan mahsulot hajmi eksport maydoni 3. Loyihaning asosiy iqtisodiy koʻrsatkichlari T/r Koʻrsatkichlar nomi Oʻlchov birligi Jami Rejalashtirilayotgan moliyalashtirish manbai oʻz mablagʻlari jalb qilinayotgan mablagʻlar (manba nomi) 1. Kapital qoʻyilmalar summasi, jami: mashinalar va asbob-uskunalar qurilish-montaj ishlari boshqa mablagʻlar 2. Korxona quvvati, shu jumladan: yillik mahsulot ishlab chiqarish hajmi, shundan eksport hajmi tegishli birliklarda 3. Yaratilayotgan ish oʻrinlari soni, shundan doimiy va mavsumiy, vaqtincha (qurilish-montaj ishlari davrida) Nafar 4. Loyihaning hisoblangan oʻzini qoplash muddati Yil 5. Investitsiya davri muddati Oy 4. Loyiha budjeti (yillarda) T/r Mablagʻlar manbai Oʻlchov birligi Amalga oshirish muddati 20__ 20__ 20__ 20__ 20__ Jami Moliyalashtirish manbai 1. XMI/XHMT, Tiklanish va taraqqiyot jamgʻarmasi: 1.1. …….. 2. Markazlashtirilmagan manbalar: 2.1. ……..